OVK | Mediaverklaring, 16 Oktober 2018
Tuis > Mediaverklaring, 16 Oktober 2018
geplaas op Wo., 17 Okt. 2018
Die LUR vir Landbou en Landelike Ontwikkeling in die Vrystaat, Dr Benny Malakoane, het na sy tweede vergadering met die Besturende Direkteur van OVK, Stéfan Oberholzer, gesê die gesprekke vorm deel van hul strategie om die ekonomie te groei en voedselsekerheid te verseker. Tydens 'n perskonferensie na die samesprekings het die LUR verduidelik dat hulle relevante rolspelers geïdentifiseer het met wie hulle in vennootskap wil gaan. Die agri-maatskappye het die kundigheid en kennis van landbou en die LUR het gesê die doel is om in samewerking met hierdie maatskappye planne op die tafel te sit om die ekonomie te laat groei en volgehoue voedselsekerheid te verseker.
Tydens die eerste vergadering is verskeie punte bespreek en is besluit om terugvoering aan elkeen se Rade te gee en areas van samewerking te identifiseer. "Vandag se samesprekings was om 'n raamwerk te finaliseer wat in 'n ooreenkoms saamgevat kan word wat geteken sal word na goedkeuring van die Raad van Direkteure van OVK, wat moontlik veranderinge kan aanbring om die ooreenkoms prakties lewensvatbaar te maak."